**Balatonföldvár Város Önkormányzata Képviselő-testületének**

**25/2023. (XI. 24.) önkormányzati rendelete**

**a közterületek használatáról szóló 13/2023. (V.26.) önkormányzati rendelet módosításáról**

Balatonföldvár Város Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az 5. § tekintetében a mozgóképről szóló 2004. évi II. törvény 37. § (4) bekezdéseben kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva, a következőket rendeli el:

**1. §**

A közterületek használatáról szóló 13/2023. (V. 26.) önkormányzati rendelet 2. § (4) bekezdése helyébe a következő rendelkezés lép:

„(4) Az e rendeletben meghatározott engedélyezési eljárás során az általános közigazgatási rendtartásról szóló törvényben foglaltakat és az e rendeletben megállapított további szabályokat kell alkalmazni.”

**2. §**

A közterületek használatáról szóló 13/2023. (V. 26.) önkormányzati rendelet 3. § (2) bekezdés h) pontja helyébe a következő rendelkezés lép:

*(Közterület-használati engedély szükséges:)*

„*h)* mutatványos szolgáltatás nyújtásához, cirkusz-, állatbemutató tartásához, sátor, ugrálóvár, gumikötél elhelyezéséhez, az a)-q) pontban foglalt tevékenységekhez nem sorolható rendezvény tartásához,”

**3. §**

(1) A közterületek használatáról szóló 13/2023. (V. 26.) önkormányzati rendelet 5. § (2) bekezdése helyébe a következő rendelkezés lép:

„(2) Az (1) bekezdéstől eltérően a képviselő-testület, hatósági szerződés keretében, a közterület-használatot legfeljebb 15 év időtartamra engedélyezheti, amennyiben a jogosult a településüzemeltetés, a köztisztasági feladatok, a zöldfelület fenntartása és karbantartása közfeladatokban a közérdek szempontjából többletkötelezettséget vállal.”

(2) A közterületek használatáról szóló 13/2023. (V. 26.) önkormányzati rendelet 5. § (5) bekezdése helyébe a következő rendelkezés lép:

„(5) A kérelmet a közterület tervezett igénybevétele előtt legalább 60 nappal, a (3) bekezdés szerinti esetben legalább 15 nappal kell benyújtani.”

**4. §**

A közterületek használatáról szóló 13/2023. (V. 26.) önkormányzati rendelet 12. §-a a következő (6a) bekezdéssel egészül ki:

„(6a) A (6) bekezdéstől eltérően, a képviselő-testület hatósági szerződés keretében, a 2. mellékletben meghatározott közterület-használati díjtól legfeljebb 90 % mértékben eltérhet. A közterület-használati díjtól lefele való eltérésre, a vállalt többletkötelezettség mértékének figyelembevételével, abban az esetben van lehetőség, ha a jogosult a településüzemeltetés, a köztisztasági feladatok, a zöldfelület fenntartása és karbantartása közfeladatokban a közérdek szempontjából többletkötelezettséget vállal.”

**5. §**

A közterületek használatáról szóló 13/2023. (V. 26.) önkormányzati rendelet 17. § (4) bekezdése helyébe a következő rendelkezés lép:

„(4) Az üdülőközpontban a filmforgatás célú tevékenységhez igénybe vett közterület nagysága együttesen nem haladhatja meg a 150 m2 területet.”

**6. §**

(1) A közterületek használatáról szóló 13/2023. (V. 26.) önkormányzati rendelet 1. melléklete az 1. melléklet szerint módosul.

(2) A közterületek használatáról szóló 13/2023. (V. 26.) önkormányzati rendelet 2. melléklete a 2. melléklet szerint módosul.

**7. §**

Ez a rendelet a kihirdetését követő napon lép hatályba.

Balatonföldvár, 2023. november 23.

**Holovits György Huba Dr. Törőcsik Gabriella**

**polgármester jegyző**

Kihirdetve: A Balatonföldvári Közös Önkormányzati Hivatal hirdetőtábláján 15 napra elhelyezett hirdetménnyel 2023. november 24. napján.

**Dr. Törőcsik Gabriella**

**jegyző**

*1. melléklet a 25/2023. (XI. 24.) önkormányzati rendelethez*

1. A közterületek használatáról szóló 13/2023. (V. 26.) önkormányzati rendelet 1. melléklete a következő 9. ponttal egészül ki:

„9. A gazdasági társaság és az egyéni vállalkozó, mint elektronikus ügyintézésre kötelezett, a közterület-használati engedély iránti kérelmet elektronikus úton nyújthatja be, melyre a www.balatonfoldvar.hu oldalon, az elektronikus ügyintézés menüpont alatt is lehetőség van.”

*2. melléklet a 25/2023. (XI. 24.) önkormányzati rendelethez*

1. A közterületek használatáról szóló 13/2023. (V. 26.) önkormányzati rendelet 2. mellékletében foglalt táblázat 12. sora helyébe a következő rendelkezés lép:

„

|  | ***(A*** | ***B*** | ***C*** | ***D*** | ***E)*** |
| --- | --- | --- | --- | --- | --- |
| **12** | Mutatványos szolgáltatás, cirkusz, állatbemutató, sátor, ugrálóvár, gumikötél, más pontban foglalt tevékenységekhez nem sorolható rendezvény  0-20 m2-ig | 360 | 360 | 120 | Ft/m2/nap |